Høringskonsulentens endelige rapport (1)

Sag AT.40182 — Pioneer

(2018/C 338/10)

(1) Ifølge udkastet til afgørelse rettet til Pioneer Europe N.V. (»Pioneer Europe«), Pioneer GB Ltd og deres øverste moderselskab Pioneer Corporation (sammen benævnt »Pioneer«) overtrådte Pioneer artikel 101 i TEUF og EØS-aftalens artikel 53 med praksisser, der havde til formål at begrænse forhandlernes muligheder for uafhængigt at fastlægge deres videresalgspriser og begrænse de områder, som forhandlerne kunne sælge til.

(2) Undersøgelsen blev indledt med en uanmeldt kontrolundersøgelse hos Pioneer Europe i Belgien i december 2013.

(3) Kort efter kontrolundersøgelsen tilkendegav Pioneer interesse for at samarbejde med Kommissionen. Den […] fremlagde Pioneer nye beviser vedrørende den omtvistede adfærd.

(4) Kommissionen indledte den 2. februar 2017 en procedure i henhold til artikel 2, stk. 1, i forordning (EF) nr. 773/2004 (2) mod Pioneer Europe, Pioneer Corporation og alle retlige enheder, der direkte eller indirekte kontrolleres af disse. Kommissionen anmodede den 7. februar 2017 Pioneer Europe om oplysninger, hvortil Pioneer Europe svarede den 27. februar 2017.

(5) Den […], indgav Pioneer Corporation og Pioneer Europe et formelt tilbud om samarbejde (»forligsindlæg«). Forligsindlægget indeholder: — en klar og utvetydigt formuleret anerkendelse af Pioneer Corporation og Pioneer Europes fælles og solidariske ansvar for overtrædelsen, hvori der gives en kort beskrivelse af genstanden for overtrædelsen, hovedelementerne og deres juridiske kvalificering, herunder deres rolle og varigheden af deres deltagelse i overtrædelsen. Pioneer Europe erkendte også sit ansvar på vegne af Pioneer GB Ltd — en angivelse af den maksimale bøde, som Pioneer Corporation og Pioneer Europe forventer at blive pålagt af Kommissionen, og som de vil acceptere inden for rammerne af en samarbejdsprocedure — Pioneer Corporation og Pioneer Europes bekræftelse af, at de er blevet fyldestgørende underrettet om de klagepunkter, som Kommissionen påtænker at rette mod dem, og at de har haft tilstrækkelig lejlighed til at fremsætte deres bemærkninger over for Kommissionen — en bekræftelse af, at Pioneer Corporation og Pioneer Europe ikke har til hensigt at anmode om yderligere aktindsigt eller om at blive hørt på ny under en mundtlig høring, medmindre Kommissionen ikke afspejler forligsindlægget i klagepunktsmeddelelsen og afgørelsen — en accept af at modtage klagepunktsmeddelelsen og den endelige afgørelse på engelsk.

(6) Den 7. juni 2018 vedtog Kommissionen en klagepunktsmeddelelse, hvori Pioneer Europe, Pioneer GB Ltd og Pioneer Corporation i fællesskab gentog deres tilsagn om at følge samarbejdsproceduren og bekræftede, at klagepunktsmeddelelsen afspejlede indholdet af forligsindlægget. Pioneer Europe, Pioneer GB Ltd og Pioneer Corporation bekræftede, at de ikke ønskede at blive hørt på ny af Kommissionen.

(7) Den konstaterede overtrædelse og bødeforlæggene i afgørelsesudkastet svarer til, hvad der er anerkendt og foreslået i forligsindlægget. Bøderne er nedsat med 50 % med den begrundelse, at Pioneer har samarbejdet med Kommissionen ud over, hvad Pioneer juridisk er forpligtet til, ved: i) at fremlægge yderligere bevismateriale, der repræsenterer en betydelig merværdi i forhold til de oplysninger, som Kommissionen allerede var i besiddelse af, da bevismaterialet i meget vidt omfang har styrket Kommissionens mulighed for at bevise overtrædelsen; ii) at anerkende overtrædelsen af artikel 101 i TEUF i forbindelse med den omtvistede adfærd; og iii) at give afkald på visse proceduremæssige rettigheder, der letter administrationen.

(8) I henhold til artikel 16 i afgørelse 2011/695/EU har jeg undersøgt, om udkastet til afgørelse kun omhandler indsigelser, som Pioneer Europe, Pioneer GB Ltd og Pioneer Corporation har fået lejlighed til at udtale sig om. Jeg konkluderer, at det er tilfældet.

(9) Jeg finder overordnet set, at alle de processuelle rettigheder er blevet overholdt i denne sag.

Bruxelles, den 12. juli 2018. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).